Diari Oficial de la Generalitat Valenciana


Sumari del DOGV 6821, del 18-07-2012 (2012/7108)

RESOLUCIÓ de 13 de juliol de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Agència Valenciana de l'Energia (AVEN) i la Fundació Gas Natural Fenosa, per a dur a terme actuacions de promoció i foment de l'eficiència energètica i les xarxes energètiques intel·ligents.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6821

Data del DOGV
:   18-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7108


Data del document
:   13-07-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 13 de juliol de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Agència Valenciana de l'Energia (AVEN) i la Fundació Gas Natural Fenosa, per a dur a terme actuacions de promoció i foment de l'eficiència energètica i les xarxes energètiques intel·ligents. [2012/7108]  
L'Agència Valenciana de l'Energia (AVEN) i la Fundació Gas Natural Fenosa han subscrit, després de la tramitació prèvia reglamentària, el 21 de juny de 2012, el conveni marc de col·laboració per a dur a terme actuacions de promoció i foment de l'eficiència energètica i les xarxes energètiques intel·ligents.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 597/2012, i que figura com a annex d'esta resolució.  
  
Valencia, 13 de juliol de 2012.- La directora general del Secretariat del Consell i Relacions amb Les Corts: M.ª Teresa Lleó Alonso.  
  
Conveni marc de col·laboració entre l'Agència Valenciana de l'Energia (AVEN) i la Fundació Gas Natural Fenosa per a dur a terme actuacions de promoció i foment de l'eficiència energètica i les xarxes energètiques intel·ligents  
  
València, 21 de juny de 2012  
  
Reunits  
D'una part, Máximo Buch Torralva, conseller d'Economia, Indústria i Comerç, com a president de l'Agència Valenciana de l'Energia (AVEN), en virtut de l'article 5 del Reglament de l'Agència Valenciana de l'Energia, aprovat pel Decret 9/2002, de 15 de gener, del Govern Valencià.   
I de l'altra, Pedro A. Fábregas Vidal, com a director general, amb poders atorgats per mitjà d'escriptura de data 23 de desembre de 2004, davant del notari de Barcelona Juan José López Burniol, amb el número 4231 del seu protocol, en nom i representació de la Fundació Gas Natural Fenosa.   
Ambdós parts es reconeixen la capacitat legal per a la firma del present conveni marc i de conformitat, manifesten,  
  
Primer  
Que l'AVEN és una entitat de dret públic sotmesa al dret privat, amb personalitat jurídica pròpia i plena capacitat d'obrar per al compliment dels seus fins, creada per la Llei 8/2001, de 26 de novembre, i desplegada pel Decret 9/2002, de 15 de gener, del Govern Valencià, que aprova el reglament de funcionament, adscrita a la Conselleria d'Economia, Indústria i Comerç de la Generalitat.  
  
  
Segon  
Que l'AVEN té encomanades, entre altres actuacions, l'impuls i la realització d'iniciatives en relació amb la millora de l'estalvi i l'eficiència energètica, el foment de l'ús racional de l'energia i el respecte mediambiental i la promoció de les xarxes energètiques intel·ligents.  
  
Tercer  
Que la Fundació Gas Natural Fenosa té, igualment, entre els seus objectius principals, la informació i la sensibilització de la societat en el respecte i la conservació del medi ambient, així com fer compatible el progrés econòmic amb l'ús racional dels recursos energètics.  
  
Quart  
Que ambdós parts consideren de màxim interés la col·laboració en l'esforç comú per a fer compatible el progrés i el desenrotllament econòmic de la societat amb la protecció de l'entorn i de l'ús eficient de l'energia i del desenrotllament avançat de les xarxes energètiques.  
  
Quint  
Que, en data 24 de novembre de 2010, es va firmar el conveni marc de col·laboració entre l'AVEN i la Fundació Gas Natural per a dur a terme actuacions de promoció i foment de l'eficiència energètica, el qual s'actualitza a través d'este acte.  
En conseqüència, ambdós parts es reconeixen la representació que tenen, la capacitat suficient per a formalitzar este conveni, d'acord amb les clàusules següents:  
  
Primera. Objecte del conveni  
L'objecte del present conveni marc és establir les bases per a articular la col·laboració entre l'Agència Valenciana de l'Energia (AVEN) i la Fundació Gas Natural Fenosa per a la realització d'accions d'interés general en l'àmbit de la promoció i el foment de l'eficiència energètica, l'ús racional de l'energia i el foment de les xarxes energètiques intel·ligents a la Comunitat Valenciana.  
En este sentit es reconeix a l'AVEN com l'entitat que té encomanada la realització d'estes accions en l'àmbit de la Comunitat Valenciana i, per al desplegament d'esta col·laboració, s'articularan els acords particulars en què s'especificaran les condicions per a l'execució de les mencionades accions de promoció i foment de l'eficiència energètica.  
  
  
Segona. Àmbits preferents de col·laboració  
Sense perjuí que la comissió de seguiment, descrita en la clàusula quarta, promoga altres àrees de col·laboració, s'establixen com a preferents els àmbits següents:  
- Aspectes de millora de la intensitat energètica de la Comunitat Valenciana.  
- Exploració de les noves tecnologies que milloren l'eficiència energètica.  
- Estudi de les opcions més sostenibles per a la implantació de les instal·lacions de generació, transport, distribució i consum de l'energia, incloent-hi les tecnologies més competitives.  
- Realització de jornades, seminaris, trobades empresarials, institucionals i ciutadanes que contribuïsquen a fomentar l'estalvi en el consum d'energia i l'ús de les xarxes energètiques intel·ligents.  
- Recolzar accions de sensibilització, divulgació, estudis i publicacions relacionats amb la contribució energètica al desenrotllament sostenible.  
  
Tercera. Metodologia de treball  
El desplegament del present conveni marc es realitzarà per mitjà de la determinació de programes específics de desenrotllament d'acord amb les àrees de col·laboració previstes en la clàusula segona, programes que seran fixats per la comissió de seguiment i en els quals s'arreplegaran les característiques de cada una de les actuacions o projectes a realitzar.  
  
Quarta. Comissió de coordinació, seguiment i avaluació  
A partir de la firma del present conveni marc es constituirà una comissió de seguiment, integrada pels representants que s'estimen pertinents per part de l'Agència Valenciana de l'Energia designats pel director de l'Agència i per part de la Fundació Gas Natural Fenosa, pel seu director General o persones en qui delegue.  
  
Actuarà com a president de la comissió el director de l'Agència Valenciana de l'Energia.  
Les funcions de la comissió de seguiment seran les següents:  
- Proposar i decidir els àmbits d'interés a abordar al si del conveni.  
- Proposar i promoure les actuacions o projectes concrets en cada un dels àmbits esmentats.  
- Aprovar els plans d'acció i els pressupostos corresponents en cada una de les actuacions o projectes aprovats.  
- Realitzar un seguiment periòdic de la realització efectiva dels programes mencionats d'acord amb el que s'haja establit.  
- Avaluar els resultats de cada una de les actuacions i programes desenrotllats.  
La comissió es reunirà, com a mínim, una vegada a l'any o quan una de les parts ho sol·licite. De les reunions s'alçaran actes que reflectisquen els temes tractats i els acords adoptats.  
  
Quinta. Finançament de les actuacions  
Este conveni no preveu l'existència de gastos que requerisquen l'establiment d'un sistema de finançament, ni implica cap obligació financera entre les parts. Qualsevol necessitat de finançament que poguera sorgir serà, si és el cas, objecte d'acord i formalització en un conveni específic.  
  
Sexta. Duració de l'acord  
El present conveni marc entrarà en vigor en el moment de la seua firma i tindrà una vigència d'un any, prorrogant-se de forma automàtica per períodes anuals, excepte denúncia expressa per escrit d'alguna de les parts firmants, formulada amb una antelació mínima de dos mesos a l'expiració del termini de vigència del conveni, o de qualsevol de les seues pròrrogues.  
  
Sèptima. Naturalesa i jurisdicció  
Per a qualsevol qüestió litigiosa que puga derivar-se de l'incompliment o interpretació de l'abast, l'objecte i el contingut del present conveni, les parts se sotmetran a la jurisdicció contenciosa administrativa.  
  
A l'empara d'esta voluntat de col·laboració i en prova de conformitat, firmen el present conveni per duplicat exemplar en el lloc i la data indicats en l'encapçalament.  
  
El conseller d'Economia, Indústria i Comerç i president de l'Agència Valenciana de l'Energia: Máximo Buch Torralva.  
El director general de la Fundació Gas Natural Fenosa: Pedro A. Fábregas Vidal.